বন্দে ভারত স্লিপার ট্রেনের উদ্বোধন করে কী বললেন নরেন্দ্র মোদি?

মালদহ: শনিবার মালদহ টাউন স্টেশন (Malda Town Station) থেকে দেশের প্রথম বন্দে ভারত স্লিপার ট্রেনের (Vande Bharat Sleeper Train) উদ্বোধন করেন নরেন্দ্র মোদি (Narendra Modi)। এই সেমি-হাইস্পিড ট্রেনকে সবুজ পতাকা দেখানোর পর ধর্মীয় আবেগে শাণ দিয়ে প্রধানমন্ত্রী বলেন, “মা কালী আর মা কামাখ্যার ভূমিকে জুড়ছে এই বন্দে ভারত।” অর্থাৎ, এই ট্রেন যে হাওড়া-কামাখ্যা রুটে চলবে। এছাড়াও মালদহ জেলাবাসীর উদ্দেশ্যে মোদি বলেন, “মালদহ থেকে গতি পাচ্ছে। এখানকার মানুষের যাতায়াতের সুবিধা হবে। বাংলার যুবকদের সুযোগ বাড়বে।”

বন্দে ভারত ট্রেনের দরাজ প্রশংসা করে শনিবার মালদহ টাউন স্টেশন থেকে মোদি বলেন, “এই বন্দে ভারত দেশে তৈরি। দেশের মানুষের শ্রম রয়েছে। দেশের প্রথম স্লিপার বন্দে ভারত এটি। আগামী দিনে আরও বিস্তার হবে।” তিনি আরও বলেন, “অদ্ভুত আনন্দ হয়েছে। আগে ছবিতে বিদেশের ট্রেন দেখে বলতাম, এমন ট্রেন যদি ভারতে হত। এখন ভারতে তা বাস্তবায়িত হচ্ছে। এখন বিদেশিরা ভারতের ট্রেনের ভিডিয়ো তৈরি করে সকলে পোস্ট করেন।”

আরও পড়ুন: দেশে প্রথম বন্দে ভারত স্লিপার, দেখুন দৌড়নোর প্রথম মুহূর্ত মালদা থেকে

তার পরেই রেলের আধুনিকীকরণ প্রসঙ্গ টেনে মোদি বলেন যে দেশজুড়ে ১৫০টি বন্দে ভারত ট্রেন চালাচ্ছে ভারতীয় রেল। এর জেরে দেশের গরীব এবং মধ্যবিত্তরা উপকৃত হচ্ছেন বলে দাবি করেন তিনি। মোদি বলেন, “এই আধুনিক স্লিপার ট্রেনের জন্য অভিনন্দন জানাই। রেলের আধুনিকীকরণ হচ্ছে। পশ্চিমবঙ্গ-সহ দেশে ১৫০টি বন্দে ভারত চলছে। আধুনিক গতির ট্রেন বাড়ছে। সুবিধা পাচ্ছেন বাংলার গরিব, মধ্যবিত্তেরা।”